BERN. Na príčine je pokles cien dovážaných produktov. To ešte vystupňuje tlak na centrálnu banku, aby zvýšila limit pre kurz franku oproti euru a odvrátila tak hrozbu deflácie.
Podľa údajov Federálneho štatistického úradu sa spotrebiteľské ceny vo Švajčiarsku v novembri 2011 znížili medziročne o 0,5 %. To je ich najstrmší pád od októbra 2009. Analytici, ktorých oslovila agentúra Bloomberg, pritom odhadovali, že klesnú o 0,3 %. Na porovnanie, v októbri toto roka sa znížili len o 0,1 %.
V medzimesačnom porovnaní ceny tovarov a služieb vo Švajčiarsku boli v novembri o 0,2 % nižšie ako v októbri 2011.
Podľa analytikov spotrebiteľské ceny v krajine budú ďalej klesať, pretože ekonomika spomaľuje a posilňovanie franku znižuje ceny dovážaných položiek.
Švajčiarska národná banka sa snaží brzdiť posilňovanie domácej meny. Začiatkom septembra určila limit pre kurz franku a je odhodlaná zasiahnuť, ak ho prekročí.
Informovala o tom agentúra Bloomberg.